Diari Oficial de la Generalitat Valenciana


Sumari del DOGV 4457, del 11-03-2003 (2003/2805)

ORDE de 28 de febrer de 2003, de la Conselleria d'Economia, Hisenda i Ocupació, de convocatòria per a la concessió de subvencions per a la realització d'accions d'orientació professional per a l'ocupació i assistència a l'autoocupació a entitats col·laboradores sense ànim de lucre per a l'any 2003.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4457

Data del DOGV
:   11-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/2805


Data del document
:   28-02-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * societat sense fins de lucre
    * orientació professional
    * suport econòmic
    * ajuda a l'ocupació
    * accés a l'ocupació

ORDE de 28 de febrer de 2003, de la Conselleria d'Economia, Hisenda i Ocupació, de convocatòria per a la concessió de subvencions per a la realització d'accions d'orientació professional per a l'ocupació i assistència a l'autoocupació a entitats col·laboradores sense ànim de lucre per a l'any 2003. [2003/2805]
  
Mitjançant Orde de 4 de maig de 2000, de la Conselleria d'Ocupació (DOGV núm. 3.748, de 12 de maig), s'estableixen les bases reguladores per a la concessió de subvencions per a la realització d'accions d'orientació professional per a l'ocupació i assistència a l'autoocupació.
  
L'article 3.2 de la citada Orde estableix que mitjançant orde del conseller d'Ocupació es publicaran anualment les línies de crèdit i l'import global màxim destinat a la concessió de les ajudes, les necessitats d'actuació que hagen d'executar les entitats col·laboradores, el termini de presentació de sol·licituds, el període d'execució de les accions, les especificacions tècniques i el mode d'identificació o de senyalització mitjançant el corresponent logotip corporatiu.
  
Atribuïdes les competències en matèria d'intermediació laboral a la Conselleria d'Economia, Hisenda i Ocupació, mitjançant el Decret 7/2002, de 25 de juliol, del president de la Generalitat Valenciana, procedeix que esta Conselleria publique la convocatòria d'estes ajudes per a l'exercici 2003, convocatòria que serà desenvolupada i executada pel SERVEF com a organisme competent en matèria d'intermediació i orientació laboral, de conformitat amb allò que s'ha establit pel Decret 41/2001, de 27 de febrer (DOGV d'1 de març), del Govern Valencià, pel qual s'aprova el Reglament d'Organització i del Règim Jurídic del SERVEF.
  
En virtut d'això, i en ús de les facultats atribuïdes per l'article 35 de la Llei 5/1983, de Govern Valencià,
  
ORDENE
  
Article 1. Convocatòria
  
Es convoca les entitats i les institucions sense ànim de lucre que complisquen els requisits establits en l'Orde de 4 de maig de 2000, per la qual s'estableixen les bases reguladores per a la concessió de subvencions per a la realització d'accions d'orientació professional per a l'ocupació i assistència a l'autoocupació a entitats col·laboradores sense ànim de lucre per a l'any 2003, i que vulguen col·laborar amb el SERVEF en la realització de les accions indicades, per a la presentació de sol·licituds a fi de la concessió de subvencions d'acord amb la citada Orde.
  
Article 2. Accions que cal realitzar
  
1. Les accions que cal realitzar en esta convocatòria seran les següents:
  
a) Entrevista en profunditat.
  
b) Tutoria individual (TU).
  
c) Autoocupació.
  
2. Com que l'entrevista és l'instrument per a determinar les accions subsegüents a emprendre per a construir un itinerari d'inserció laboral, es fixa el mecanisme que possibilite la realització de les citades entrevistes per entitats col·laboradores dins de les dependències dels centres SERVEF.
  
Els tècnics i el personal de suport que es contracten per les entitats col·laboradores per a la realització de les entrevistes en profunditat, s'ubicaran a les dependències dels centres SERVEF, a fi d'economitzar recursos, unificar criteris i integrar esta acció en el conjunt d'activitats del centre SERVEF dins d'un itinerari d'inserció.
  
3. La relació entre personal tècnic i personal de suport serà de tres a un.
  
4. El nombre de tècnics previst per a la realització de les accions es determinarà a partir del mòdul de 1.500 hores a l'any per tècnic.
  
Article 3. Necessitats d'actuació
  
Les necessitats d'actuació que han d'executar les entitats col·laboradores que es convoquen per a les distintes accions, són les que es determinen en els annexos I i III d'esta orde.
  
Es consideraran nombre de demandants que cal atendre aquells que inicien el procés d'entrevista en profunditat, tutoria individualitzada i/o autoocupació.
  
En el cas de la tutoria individualitzada d'orientació, es calcula que una mitjana del 50 per 100 continuaran en el procés.
  
En el cas d'autoocupació, es calcula que una mitjana del 20 per 100 rebrà atenció individualitzada a través de l'assessorament de projectes empresarials, i l'altre 80 per 100 serà atés a través de sessions col·lectives d'informació i motivació per a l'autoocupació.
  
A les direccions territorials d'Ocupació s'hi podran consultar les necessitats territorials d'actuació durant el termini de presentació de sol·licituds.
  
Es consideren demandants atesos aquells que inicien les corresponents accions, encara que no les finalitzen per causes no imputables a l'entitat col·laboradora.
  
Article 4. Especificacions tècniques
  
El desenvolupament de les accions s'efectuarà d'acord amb les especificacions tècniques que figuren en l'annex II d'esta orde. Una descripció detallada de les citades especificacions es podrà consultar a les direccions territorials d'Ocupació.
  
Article 5. Beneficiaris atesos
  
1. Es considerarà l'entrevista en profunditat com a acció efectivament realitzada aquella entrevista que se ajuste a les especificacions tècniques i de la qual es derive una informació de retorn que s'incorpore a la demanda d'ocupació de l'usuari entrevistat.
  
2. A efectes de determinar el compliment de la realització d'accions objecte de subvenció, es consideren demandants atesos aquells que inicien les corresponents accions, encara que no les finalitzen per causes no imputables a l'entitat col·laboradora. Amb este fi, l'entitat col·laboradora acreditarà documentalment les citades circumstàncies.
  
3. Es consideraran hores totals assignades per a l'atorgament de la subvenció, les corresponents al temps d'atenció als demandants més un 25 per 100 de preparació tècnica de les accions, excepte en l'entrevista en profunditat, que manca de temps de preparació tècnica.
  
4. En el cas de no finalitzar l'acció per causes no imputables a l'entitat i que esta justifique, es pagarà el temps d'atenció corresponent a les sessions d'una acció efectivament realitzades més el de la primera sessió següent no realitzada per incompareixença dels demandants prèviament citats.
  
Article 6. Presentació de sol·licituds i termini
  
1. Les sol·licituds es presentaran d'acord amb el que estableix l'article 5 de l'Orde de bases.
  
2. El termini per a la presentació de sol·licituds serà d'un mes a comptar des de l'endemà de la publicació de la present Orde.
  
Article 7. Període d'execució de les accions
  
Amb caràcter general, les accions hauran d'executar-se dins de l'any 2003. Per a això, les accions hauran d'iniciar-se en el termini màxim d'un mes a comptar des de l'endemà de la notificació de la resolució concesoria. En el cas que alguna de les accions no poguera dur-se a terme abans que finalitze l'any 2003, el període d'execució podria prorrogar-se fins al 31 de març de l'any 2004, sempre que el projecte conjunt d'actuacions s'haguera iniciat abans del 31 de desembre de 2003. En este cas, l'entitat col·laboradora haurà de justificar davant del Servici Territorial d'Inserció i Orientació Laboral la presentació d'aval o de depòsit en efectiu abans del 30 de novembre.
  
Article 8. Valoració de les sol·licituds
  
Les sol·licituds admeses seran valorades d'acord amb els següents criteris: PUNTS (Fins a 80)
  
a) Coordinació i integració de les accions d'orientació professional per a l'ocupació i autoocupació amb d'altres de qualificació professional, formació ocupacional, escoles taller i cases d'oficis, tallers d'ocupació, foment de la contractació o d'iniciatives d'activitat i d'altres que faciliten al demandant d'ocupació seguir un itinerari personal d'inserció laboral. Fins a 20
  
b) Cobertura territorial de les necessitats, especialment en aquelles localitats on els mitjans propis de la Direcció General d'Inserció Laboral resulten insuficients per a atendre les necessitats d'actuació. Fins a 20
  
c) Experiència de la institució o entitat en el desenvolupament de les accions sol·licitades, amb valoració en positiu de la bona execució i en negatiu de la deficient. Des de + 10
  
 Fins a - 20
  
d) Recursos tècnics, humans i materials que superen els mínims exigits en les especificacions tècniques en el moment de la sol·licitud
  
Puntuació parcial
  
- Recursos humans (formació i experiència) Fins a 3
  
- Recursos tècnics (mètodes i instruments) Fins a 3
  
- Locals Fins a 2
  
- Recursos materials Fins a 2 Fins a 10
  
e) Procediment de gestió i seguiment de les accions que asseguren un flux adequat de participants, garantisquen la puntualitat i exactitud de la informació i que no impliquen un augment de càrregues de treball per als centres SERVEF. Fins a 10
  
f) Reducció en el cost per persona atesa, per eficiència, o concurrència d'unes altres subvencions Fins a 5
  
g) Sistemes d'avaluació dels servicis als demandants d'ocupació que posen de manifest la qualitat d'aquells Fins a 5
  
En cas d'empat en la puntuació, es donarà prioritat a les entitats que obtinguen major puntuació en el primer criteri; de produir-se un nou empat, se seguirà el mateix procediment amb els altres criteris en orde descendent fins a l'últim.
  
Article 9. Despeses imputables
  
1. Es consideren despeses imputables a les accions efectivament realitzades, excepte en les entrevistes en profunditat, en concepte de despeses generals, materials i tècnics, necessaris per al desenvolupament d'estes accions, les següents:
  
a) Despeses d'execució de material tècnic:
  
- Guies tècniques (incloses transparències)
  
- Documentació per als participants
  
- Material psicotècnic
  
b) Despeses d'execució en material d'oficina: impresos i material d'oficina.
  
c) Despeses generals necessàries per a l'execució de les accions en la part corresponent a aquella execució:
  
- Arrendaments (exclós lísing). Edificis, mobiliari, efectes i equips d'arrendament.
  
- Manteniment (si no esta inclòs en l'arrendament).
  
- Subministraments d'energia elèctrica, aigua, combustible per a calefacció (si no està inclós en l'arrendament).
  
- Comunicacions (telèfons, correu...).
  
- Neteja.
  
- Seguretat, vigilància.
  
- Assegurances de responsabilitat civil.
  
- Publicitat exigida per esta orde en l'article 10.
  
2. A les entrevistes en profunditat només els seran imputables els despeses de personal d'acord amb el que estableix l'article 4.1 de l'Orde de Bases.
  
3. A fi que les factures de despeses no puguen ser imputades pel mateix concepte a diverses subvencions, l'entitat col·laboradora haurà d'aportar-ne obligatòriament els originals junt amb una còpia. Els servicis d'Inserció i Orientació Laboral segellaran els originals de les factures perquè queden afectades a la subvenció que amb elles es justifica, i retindran per a l'expedient la còpia degudament compulsada.
  
Article 10. Senyalització de la realització de les activitats
  
La realització de les activitats haurà de trobar-se degudament identificada o senyalitzada. Les entitats col·laboradores hauran d'utilitzar el model de senyalització exterior que s'especifica en l'annex IV d'esta orde. La citada identificació, amb les mesures adequades, s'utilitzarà així mateix en escrits, anuncis, publicacions tanques anunciadores i qualsevol tipus de suport (elèctric, informàtic o telemàtic) que s'hi referisquen.
  
DISPOSICIONS ADDICIONALS
  
Primera
  
En compliment del que estableix l'article 47.11 del Text Refós de la Llei d'Hisenda Pública de la Generalitat Valenciana, les ajudes convocades en la present Orde per a l'any 2003 es finançaran a càrrec del capítol IV, secció 31, programa 322.54, línia T2947000, per un import global màxim de 7.071.000,00 euros.
  
Segona
  
Per resolució dels directors territorials d'Ocupació es constituiran les corresponents comissions mixtes de selecció.
  
Tercera
  
D'acord amb el que estableix la lletra c) de l'article 4.1 dDe l'Orde de 4 de maig de 2000, de la Conselleria d'Ocupació, per la qual s'estableixen les bases reguladores per a la concessió de subvencions per a la realització d'accions d'orientació professional per a l'ocupació i assistència per a l'autoocupació, les retribucions fixades en les lletres a) i b) del citat article seran per a l'any 2003 les següents:
  
a) Per als tècnics, les establides en la respectiva normativa d'aplicació per a cada categoria, grau o grup professional, fins a 26.704,257 euros.
  
b) Per al personal de suport, les retribucions establides en la respectiva normativa d'aplicació per a cada categoria, grau o grup professional, fins a 18.692,97 euros.
  
Quarta
  
En relació amb la documentació exigida en l'article 5.2 f) de l'Orde de 4 de maig de 2000, de la Conselleria d'Ocupació, i només respecte d'aquella que corresponga a l'Agència Estatal Tributària, les entitats participants podran autoritzar el Servici Valencià d'Ocupació i Formació per a demanar davant de l'Agència Estatal de l'administració Tributària les dades expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.
  
DISPOSICIONS FINALS
  
Primera
  
Es faculta el director general del SERVEF, a proposta del director general d'Inserció Laboral, per a dictar quantes instruccions o resolucions considere oportunes per al desenvolupament i l'aplicació del que disposa la present Orde.
  
Segona
  
La present Orde entrarà en vigor l'endemà de la publicació en el Diari Oficial de la Generalitat Valenciana.
  
València, 28 de febrer de 2003
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX I
  
Accions d'Orientació Professional per a l'Ocupació I Assistència per a l'Autoocupació
  
Necessitats d'actuació que han d'executar entitats col·laboradores en l'exercici 2003
  
ACCIONS BENEFICIARIS
  
 VALÈNCIA ALACANT CASTELLÓ TOTAL
  
Entrevista en profunditat 64.000 64.000 8.496 647.954
  
Tutoría individual 20.790 14761 3.220 38.250
  
Autoocupació 2.165 3.095 560 6.140
  
Annex II
  
Especificacions tècniques de les accions d'Entrevista ocupacional,
  
Orientació Professional per a l'Ocupació i Assistència per a l'Autoocupació
  
Els demandants d'ocupació que calga atendre, indicats en l'annex I, començaran l'itinerari per l'entrevista ocupacional en profunditat.
  
Aquells demandants que així ho requerisquen, seran derivats a una Tutoria Individualitzada o Assistència per a l'Autoocupació.
  
Des de la Tutoria Individualitzada pot continuar-se l'atenció de forma individual o amb la participació de l'usuari en una o diverses de les accions col·lectives d'orientació per a l'ocupació, així com iniciar-se qualsevol de les accions d'assistència per a l'autoocupació.
  
Descripció general de les accions:
  
A) Entrevista en profunditat
  
L'entrevista en profunditat és una acció individual i personalitzada que ens permet conéixer la situació real del demandant, així com la seua actitud davant de l'obtenció d'un lloc de treball.
  
L'objectiu és detectar aptituds, coneixements, experiències i actituds del demandant davant de l'ocupació per a poder així contribuir al disseny d'un itinerari professional capaç de millorar-ne la posició en el mercat de treball.
  
B) Procés d'orientació professional per a l'ocupació
  
Descripció general de les accions.
  
1. Tutoria individualitzada (TU): és el procés individualitzat d'orientació professional on tècnic i usuari acorden els passos que cal seguir per a aconseguir un òptim desenvolupament de l'itinerari d'inserció professional.
  
L'objectiu és facilitar el desenvolupament dels recursos i de les competències de l'usuari que li permeten identificar opcions, elegir entre elles, prendre decisions per a planificar actuacions i avaluar els resultats de forma autònoma.
  
Els continguts de l'acció versaran en funció del perfil professional i requeriments del demandant d'ocupació sobre recerca activa d'ocupació, desenvolupament dels aspectes personals per a l'ocupació i taller d'entrevista. Les sessions individuals s'espaiaran depenent de la participació de l'usuari en altres accions.
  
2. Desenvolupament dels Aspectes Personals per a l'Ocupació (DAPO): acció col·lectiva encaminada a incidir sobre els aspectes personals que facilitaran la posada en marxa i el manteniment d'activitats en un procés d'inserció professional.
  
L'objectiu és facilitar les actituds positives d'inserció mitjançant el desenvolupament dels recursos personals del demandant i assumir autònomament el desenvolupament i l'ajust del seu projecte personal d'inserció professional.
  
Els continguts es desenvoluparan en tres fases: cohesió i activació de grup, contrast i retroinformació, i suport a l'autonomia.
  
3. Grup de Recerca d'Ocupació (BAE-G): acció col·lectiva encaminada al fet que l'usuari adquirisca i/o desenvolupe tècniques i habilitats que li faciliten la recerca activa d'ocupació.
  
L'objectiu és que el demandant d'ocupació conega els instruments i adquirisca les habilitats necessàries que li possibiliten realitzar una recerca d'ocupació de forma activa, organitzada i planificada.
  
Els continguts de l'acció es desenvolupen mitjançant els següents mòduls: Situa't; Com i on trobar treball; El circuit de selecció; Informació laboral i autoocupació.
  
4. Taller d'Entrevista (TE): acció col·lectiva adreçada a incrementar els coneixements teoricopràctics bàsics i els recursos personals dels demandants d'ocupació perquè afronten l'entrevista de treball amb més possibilitats d'èxit.
  
L'objectiu és exercitar de forma pràctica, mitjançant entrenament en grup, les habilitats, competències i estratègies bàsiques necessàries en una entrevista de selecció per a un lloc de treball.
  
Els continguts versaran sobre naturalesa i definició de l'entrevista, preparació de l'entrevista, preguntes en l'entrevista, conductes o habilitats bàsiques durant l'entrevista, objectius de l'entrevista i estils d'afrontar l'entrevista.
  
C) Assistència per a l'autoocupació
  
Els demandants que calga atendre en autoocupació accediran, d'acord amb els seus requeriments, bé a sessions col·lectives d'informació i motivació per a l'autoocupació, bé a una acció individual d'assessorament de projectes empresarials.
  
Descripció general de les accions
  
1. Informació i Motivació per a l'Autoocupació (INMA): acció col·lectiva encaminada a motivar el desocupat cap a la iniciativa empresarial tot proporcionant-li la informació necessària per a portar a terme un projecte d'empresa.
  
L'objectiu és que els usuaris adquirisquen informació suficient sobre l'autoocupació com a via d'accés al mercat laboral i coneguen tots els aspectes que conflueixen en l'elaboració d'un pla de negoci.
  
Els continguts versaran entorn de: L'Autoocupació; L'emprenedor i la idea; Elaboració del Pla d'Empresa; Les formes jurídiques, ajudes, subvencions i tràmits de constitució i posada en marxa de l'empresa.
  
2. Assessorament de Projectes Empresarials (APE): acció individual encaminada a proporcionar a emprenedors amb una idea de negoci concreta, assessorament per a l'elaboració del pla d'empresa i la posada en marxa.
  
L'objectiu és guiar l'emprenedor en l'elaboració del seu projecte empresarial, tot donant-lo suport i assessorant en aquells aspectes que presenten majors dificultats.
  
Els continguts versaran sobre l'estudi de mercat i pla de màrqueting, el pla de producció, el pla economicofinancer i l'elecció de la forma jurídica de l'empresa.